SA ekonomie: Groeikoers laer as verwag(Argieffoto) Statistiek Suid-Afrika het die land se verwagte ekonomie-groeikoers van 1,6% na 1% aangepas – die jongste in ŉ vlaag slegte nuus oor die ekonomie wat Suid-Afrika tref. Die aankondiging is vanoggend by ŉ mediakonferensie in Pretoria gedoen. Die Suid-Afrikaanse ekonomie het met 3,2% gekrimp in die eerste kwartaal van die jaar vergeleke met verlede jaar, met vervaardiging en mynbou die sektore wat die ergste getref is. Voedsel- en alkoholvervaardiging het die sterkste groei getoon. Prof. Raymond Parsons van die Sakeskool aan die Noordwes-Universiteit het beurtkrag en beleidsonsekerheid die grootste skuld vir die drastiese afname in groeiverwagting gegee. Hy het uitgewys dat beurtkrag veral negatief inwerk op kapitaalvorming omdat ondernemings moeilik langtermyn-onkoste sal aangaan as daar nie betroubare elektrisiteitsvoorsiening is nie. Om dieselfde rede sal regstreekse buitelandse beleggings moeilik plaasvind, sodat dit onrealisties is om te verwag dat beleggersvertroue sal toeneem. Parsons het gewaarsku dat die impak van soveel laer as verwagte groei op belastinginkomste omvangryk kan wees en dat die fiskale verwagtings in die mediumtermyn-begrotingsraamwerk dienooreenkomstig aangepas sal moet word ten einde realisties te wees. Volgens hom sal die kabinet ŉ aksieplan moet daarstel om die ekonomiekurwe om te swaai en beleggersvertroue te herwin.